অ্যালেন লিসেট

**অ্যালেন ফিশার লিসেট**, এমবিই (; জন্ম: ৬ নভেম্বর, ১৯১৯ - মৃত্যু: ২৪ জানুয়ারি, ১৯৭৩) মরিন্সভিল এলাকায় জন্মগ্রহণকারী নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড ও নর্দার্ন ডিস্ট্রিক্টস দলের প্রতিনিধিত্ব করেন। দলে তিনি মূলতঃ স্লো লেফট-আর্ম অর্থোডক্স বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন **অ্যালেন লিসেট**।

## প্রথম-শ্রেণীর ক্রিকেট
১৯৫৪-৫৫ মৌসুম থেকে ১৯৬২-৬৩ মৌসুম পর্যন্ত অ্যালেন লিসেটের প্রথম-শ্রেণীর খেলোয়াড়ী জীবন চলমান ছিল। ধীরগতিসম্পন্ন বামহাতি বোলার হিসেবে দ্বিতীয় বিশ্বযুদ্ধের পর অনেকগুলো বছর হ্যামিল্টন ও ওয়াইকাতো ক্লাবের অনুষঙ্গ ছিলেন। প্লাঙ্কেট শীল্ডে প্রথমে অকল্যান্ড ও পরবর্তীতে নর্দার্ন ডিস্ট্রিক্টসের প্রতিনিধিত্ব করেন।

বামহাতি অর্থোডক্স স্পিনার অ্যালেন লিসেট ১৯৩৮ থেকে ১৯৭০ সাল পর্যন্ত হক কাপে ওয়াইকাতো’র পক্ষে খেলেছেন। ৩৫ বছর বয়সে ১৯৫৪-৫৫ মৌসুমে অকল্যান্ডের পক্ষে প্রথম-শ্রেণীর ক্রিকেটে অভিষেক ঘটে তার। জানুয়ারি, ১৯৫৬ সালে প্লাঙ্কেট শীল্ডে ওতাগোর বিপক্ষে অকল্যান্ডের বিজয়ে তিনি ৭/৫০ বোলিং পরিসংখ্যান গড়েছিলেন। সফররত ওয়েস্ট ইন্ডিয়ান একাদশের বিপক্ষে চার উইকেট পান। ফলশ্রুতিতে, জাতীয় দলে খেলার জন্যে আমন্ত্রণ বার্তা লাভ করেন।

## দল পরিবর্তন
১৯৫৬-৫৭ মৌসুমে নর্দার্ন ডিস্ট্রিক্টস দল গঠন করা হয়। অভিষেক মৌসুমেই তিনি দলের সদস্য হন ও দলটির পক্ষে ১৯৬২-৬৩ মৌসুম পর্যন্ত খেলেন। শেষ মৌসুমে দলটি প্রথমবারের মতো প্লাঙ্কেট শীল্ডের শিরোপা জয় করে। ১৯৫৭-৫৮ মৌসুমে নর্দার্ন ডিস্ট্রিক্টসের অধিনায়কের দায়িত্বে ছিলেন। ঐ মৌসুমে সেন্ট্রাল ডিস্ট্রিক্টসের বিপক্ষে পাঁচ উইকেট লাভের মাধ্যমে দলের বিজয়ে ভূমিকা রাখেন। ১৯৫৯-৬০ মৌসুমের প্রথম-শ্রেণীর ক্রিকেটে ইনিংস ও খেলায় সেরা বোলিং পরিসংখ্যান দাঁড় করান। ওতাগোর বিপক্ষে ৭/৪৫ ও ৫/৬৪ লাভ করেন। তাসত্ত্বেও, ওতাগো ৭২ রানে জয় পায়।

## আন্তর্জাতিক ক্রিকেট
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন অ্যালেন লিসেট। সবগুলো টেস্টই ওয়েস্ট ইন্ডিজের বিপক্ষে খেলেছিলেন তিনি। ৩ ফেব্রুয়ারি, ১৯৫৬ তারিখে ডুনেডিনে সফরকারী ওয়েস্ট ইন্ডিজ দলের বিপক্ষে টেস্ট ক্রিকেটে অভিষেক ঘটে তার। এরপর, ১৮ ফেব্রুয়ারি, ১৯৫৬ তারিখে ক্রাইস্টচার্চে একই দলের বিপক্ষে সর্বশেষ টেস্টে অংশ নেন তিনি।

১৯৫৫-৫৬ মৌসুমে ওয়েস্ট ইন্ডিজ দল নিউজিল্যান্ড গমন করে। দুই টেস্ট নিয়ে গড়া সিরিজে তাকে দলে রাখা হয়। খেলাগুলোয় অংশ নিয়ে তিনি তিন উইকেট পান। উভয় খেলাতেই স্বাগতিক দল ইনিংস ব্যবধানে পরাজিত হয়। এরপর, আর তাকে জাতীয় দলে রাখা হয়নি।

## অবসর
অ্যালেন লিসেট রয়্যাল নিউজিল্যান্ড এয়ার ফোর্সের স্কোয়াড্রন লিডার ছিলেন। হ্যামিল্টনভিত্তিক এয়ার ট্রেনিং কোরের ৭ম স্কোয়াড্রন গঠনে ভূমিকা রাখায় ১৯৬৬ সালে রাণীর জন্মদিনের সম্মাননা হিসেবে মেম্বার অব দ্য মিলিটারি ডিভিশন অব দি অর্ডার অব দ্য ব্রিটিশ এম্পায়ার পদবীতে ভূষিত হন।

১৯৭২-৭৩ মৌসুম পর্যন্ত ক্রিকেট খেলেন। এ মৌসুমেরই অক্টোবর মাসে খেলা চলাকালীন হৃদযন্ত্র ক্রীয়ায় আক্রান্ত হন। অতঃপর, ২৪ জানুয়ারি, ১৯৭৩ তারিখে ৫৩ বছর বয়সে আকস্মিকভাবে হ্যামিল্টন এলাকায় অ্যালেন লিসেটের দেহাবসান ঘটে।

## তথ্যসূত্র

## আরও দেখুন
* জন গাই
* টনি ম্যাকগিবন
* নিউজিল্যান্ডীয় টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা

## বহিঃসংযোগ
* 
* 

বিষয়শ্রেণী:১৯১৯-এ জন্ম
বিষয়শ্রেণী:১৯৭৩-এ মৃত্যু
বিষয়শ্রেণী:অকল্যান্ডের ক্রিকেটার
বিষয়শ্রেণী:নর্দার্ন ডিস্ট্রিক্টসের ক্রিকেটার
বিষয়শ্রেণী:নিউজিল্যান্ডীয় ক্রিকেটার
বিষয়শ্রেণী:নিউজিল্যান্ডের টেস্ট ক্রিকেটার
বিষয়শ্রেণী:নিউজিল্যান্ড মেম্বার্স অব দি অর্ডার অব দ্য ব্রিটিশ এম্পায়ার
বিষয়শ্রেণী:রয়্যাল নিউজিল্যান্ড এয়ার ফোর্সের কর্মকর্তা